Oikeusministeriö
Kriminaalipoliittinen osasto

Lausunto yhdyskuntaseuraamuksia koskevan lainsäädännön uudistamisesta

Keski-Suomen syyttäjänvirasto kiittää mahdollisuudesta lausua esityksestä. Pyrkimys lainsäädännön yhtenäistämiseen sekä tuomitun sosiaalisen selviytymisen ja rikoksettoman ja päihteettömän elämän edistämiseen ovat erittäin kannatettavia. Viime mainitut asiat heijastuvat onnistuessaan positiivisella tavalla paitsi yksilön elämään, myös yhteiskunnalle aiheutuviin kustannuksiin. Siksi näihin panostaminen on ehdottoman järkevää. Oleellista on, että järjestelmä on samalla riittävän jämäkkä ja uskottava ja että velvollisuuksien laiminlyönteihin on keinot tarttua ripeästi. 

Pidämme erittäin hyvänä sitä, että myös rangaistusmääräyssakkoja voitaisiin jatkossa muuntaa, koska nykyinen tilanne ei ole kestävä eikä uskottava varsinkaan toistuvasti rikoksiin syyllistyvien kannalta. Sakkopalvelu on varmasti kokeilemisen arvoinen vaihtoehto, joskin kuormittanee runsaasti jo nykyisellään sangen työllistettyä yhdyskuntaseuraamuslaitosta ja vaatii lisäresursseja. Keski-Suomen syyttäjänvirasto kannattaa toimikunnan esityksiä sakon muuntorangaistusmenettelyn keventämisestä ja sen jatkoselvittämisestä. Ylipäätään tulisi pohtia, tarvitaanko syyttäjää muuntoprosessissa lainkaan. Käräjäoikeudessa tuomittavien sakkojen osalta tulisi myös selvittää, olisiko mahdollista todeta jo alkuperäisessä tuomiossa, että sakot voidaan ilman erillistä muunto-oikeudenkäyntiä muuntaa, jos niitä ei makseta ja mahdolliset lykkäykset jäisivät ulosoton harkittaviksi. 

Toimikunta toteaa mietinnössään, ettei se esitä nuorisorangaistuksen laajentamista 18-20 -vuotiaisiin esittämättä tarkempia perusteita, mutta kylläkin mahdollisuutta tehostetun yhdyskuntapalvelun käyttöönottoon. Virastomme näkemys on, että nuorisorangaistuksen laajentaminen juuri 18-20 -vuotiaisiin voisi olla hyvinkin tarpeellista. Varsin harvassa ovat ne alle 18-vuotiaat, jotka ehtivät tehdä 15-vuotta täytettyään niin paljon tai niin vakavia rikoksia, että nuorisorangaistusta voitaisiin heille esittää. Sen sijaan alle 21-vuotiaissa tämä joukko on huomattavasti suurempi. Nähdäksemme rangaistusjärjestelmän tulisikin kiinnittää erityistä huomiota nuoriin vakavien 

syrjäytymisvaarojen takia. Sillä, että nuorisorangaistuksen käyttömahdollisuus katkeaa, menetetään yksi relevantti keino nuoren ohjaamisessa. Ylipäätään ongelma on jo siinä, että aikaa kuluu ja ongelmat saattavat pahentua sinä aikana kun tuomitaan useita ehdollisia tuomioita. Nuorisorangaistuksella tulisikin pyrkiä kierteen katkaisemiseen jo varhaisemmassa vaiheessa ja käyttöalaa laajentaa alle 21-vuotiaisiin.

Olisi toivottavaa, että säädöksillä määriteltäisiin myös riittävän täsmällisesti, mitä tarkoitetaan erinäisiin yhdyskuntaseuraamuksiin liittyvällä päihteettömyyden vaatimuksella (esim. yhdyskuntapalvelupaikalla ei saa olla päihtyneenä) ja millä se todennetaan. Tämä estäisi turhat prosessoinnit sen suhteen, missä raja menee.

	kihlakunnansyyttäjä	Marika Visakorpi
	apulaispäällikkö